tartuNLP/wikipedia-smugri-20251201 huggingface dataset:
Mix Diskerud

Mikkel Morgenstar Pålssønn Diskerud (sündinud 2. oktoobril 1990 Oslos) on Norras sündinud USA jalgpallur, kes mängib poolkaitsjana Küprose kõrgliiga klubis AC Omonia.
Ta alustas klubikarjääri Norra klubis Stabæk, debüteerides Norra kõrgliigas 2009. aastal. Hiljem on ta klubikarjääri jooksul mänginud veel Belgia kõrgliiga klubis Gent, Norra kõrgliiga klubis Rosenborg, Major League Socceri klubis New York City, Rootsi kõrgliiga klubides IFK Göteborg ja Helsingborgs, Lõuna-Korea klubis Ulsan Hyundai ning Türgi kõrgliiga klubis Denizlispor. Omoniga liitus ta 2021. aasta juulis.
Aastatel 2010–2016 mängis Diskerkud USA jalgpallikoondises kokku 38 korda ja lõi kuus väravat. 2013. aastal võitis ta koondisega CONCACAF Gold Cup'i. Ta kuulus USA koondisse ka 2014. aasta maailmameistrivõistlustel.
Jordi Gómez

Jordi Gómez García-Penche (sündinud 24. mail 1985 Barcelonas) on Hispaania jalgpallur, kes mängib poolkaitsjana Küprose kõrgliiga klubis AC Omonia. Ta on klubi meeskonna kapten.
Ta alustas klubikarjääri FC Barcelonas. Aastatel 2005–2007 mängis ta klubi reservmeeskonnas Hispaania tugevuselt kolmandas liigas. Barcelona põhimeeskonnas mängis ta ainsal korral 11. jaanuaril 2006, kui Hispaania karikavõistlustel kohtuti Zamoraga.
2007. aastal liitus ta RCD Espanyoliga, kuid sealgi sai ta mänguaega enam klubi reservmeeskonnas. Espanyoli põhimeeskonnas pääses Gómez Hispaania kõrgliigas väljakule kolmes mängus.
Aastatel 2008–2017 mängis Gómez Inglismaal, kuuludes sellistesse klubidesse nagu Swansea City (2008–2009), Wigan Athletic (2009–2014 ja 2016–2017), Sunderland (2014–2016) ja Blackburn Rovers (2016). Hooajal 2008–09 valiti Gómez Inglismaa esiliiga sümboolsesse koosseisu. 2009. aastal valiti ta Swansea City aasta mängijaks ja 2014. aastal Wigan Athleticu aasta mängijaks. 2013. aastal võitis ta Wigan Athleticuga Inglismaa karikavõistlused.
Hooaja 2016–17 teises pooles mängis Gómez Hispaania esiliiga klubis Rayo Vallecano. 2017. aasta juulis sõlmis ta kaheaastase lepingu Bulgaaria kõrgliiga klubiga Sofia Levski. 2018. aasta augustis liitus ta Omoniaga. Hooajal 2020–21 tuli ta Omoniga Küprose meistriks.
Éric Bauthéac

Éric Bauthéac (sündinud 24. augustil 1987 Bagnols-sur-Cèze'is) on Prantsusmaa jalgpallur, kes mängib ründava poolkaitsjana Küprose kõrgliiga klubis AC Omonia.
Aastatel 2007–2010 mängis ta AS Cannes'is. Prantsusmaa kõrgliigas mängis ta esmakordselt hooajal 2011–12 Dijoni meeskonnas. Aastatel 2012–2015 mängis ta Prantsusmaa kõrgliigas Nice'i ja 2015–2017 Lille'i ridades.
Aastatel 2017–2019 mängis ta Austraalia kõrgliiga klubis Brisbane Roar. 22. veebruaril 2019 lõi ta mängus Central Coast Marinersi vastu värava, mis valiti Austraalia kõrgliiga hooaja 2018–19 parimaks väravaks.
2019. aasta juulis sõlmis ta lepingu Omoniaga. Hooajal 2020–21 tuli ta klubiga Küprose meistriks.
Christopher Hitchens

Christopher Eric Hitchens (13. aprill 1949 – 15. detsember 2011) oli inglise-ameerika intellektuaal ja kriitik ühiskondlikel-poliitilistel teemadel. Ta väljendas end peamiselt autori, ajakirjaniku, oraatori ja kolumnistina. Ta kirjutas ja toimetas üksi või koostöös üle 30 raamatu, sealhulgas viis esseed kultuuri, poliitika ja kirjanduse teemal.
Kuna ta oli ahelsuitsetaja ja tarvitas tihti alkoholi, suri ta söögitoruvähki.
Bernina kuru

Bernina kuru (2328 m) (itaalia: "Passo del Bernina") on kõrge mäekuru Alpide Bernina mäestikus, Ida-Šveitsi Graubündeni kantonis. See ühendab kuulsa kuurortlinna Sankt Moritzi Engadini orus itaaliakeelse Val Poschiavoga, mis lõpeb Itaalia Tirano linnas Valtellinas. Kuru asub mõni kilomeeter Piz Berninast idas ja Val Minorist lõunas.
Bernina kuru ületavad nii Hauptstrasse 29 maantee kui ka Bernina raudteeliin, kus Churi ja Tirano vahel tegutseb aasta läbi populaarne turismirong Bernina ekspress. Rong ületab kuru maanteest läänes veidi madalamal kõrgusel (2253 m; Ospizio Bernina juures) – see on kõrgeim haarderaudtee marsruut Euroopas.
Kurul asuvad Lago Bianco, Lej Nair ja Lej Pitschen.
Ajalugu.
Kuru oli keskajal oluline kaubatee üle Alpide. 1410. aastal leppisid mitmed kogukonnad kurust põhjas ja lõunas kokku töötada koos selle säilitamiseks. 1512. aastal tungisid Kolm Liigat ja nende Šveitsi liitlased Bernina kuru kaudu Valtellina piirkonda. Sel ajal on esmamainitud teed üle kuru. See oli Poschiavost Pontresinasse u 32 km pikk.
Maantee ehitus algas 1842. aastal. Töid juhatas Rudolf Albertini (1821–1896) Zuozist. Tööd lõpetati 1865. aastal ja avati ka haigla (2307 m). Sellest ajast on teed mitu korda laiendatud, 1965. aastast on see avatud aasta läbi, kuigi seal on kaheksa kuud aastast lumine.
Muretto kuru

Muretto kuru (itaalia: "Passo del Muretto") (2562 m) on kõrge mäekuru Alpides Šveitsi ja Itaalia vahelisel piiril. See ühendab Malojat Šveitsi Graubündeni kantonis Chiesa in Valmalencoga Itaalia Lombardia piirkonnas. Kuru asub Monte del Forno (Bregaglia mäestik) ja Piz Fedozi (Bernina mäestik) vahel.
Üle kuru läheb jalgrada.
Mera

Mera (lombardi "Maira") on jõgi Šveitsis ja Itaalias. 
Selle lähe on Piz Mungiroi lähedal Šveitsi Graubündeni kantonis. Algul voolab jõgi itta Maloja kuru suunas, seejärel pöördub läände ja kulgeb läbi Val Bregaglia (saksa "Bergell") ja ületab Castasegnas (Dogana) juures Šveitsi-Itaalia piiri. 
Piuro lähedal suubub Merasse Acquafraggia jõgi. Seejärel pöördub Mera Chiavenna juures lõunasse, vahetult enneseda, kui parempoolne lisajõgi Liro liitub sellega Prata Camportaccio piirkonnas. Lõpuks suubub Mera Como järve Sorico juures Como provintsis.
Jõe kogupikkus on ligikaudu 50 km ning see on oluline nii Val Bregaglia kui ka Valchiavenna orgude veesüsteemi osa.
Henning Berg

Henning Stille Berg (sündinud 1. septembril 1969 Eidsvollis) on Norra jalgpallitreener ja endine jalgpallur.
Jalgpallurina oli tema positsioon kaitsja. Tema mängijakarjäär kestis aastatel 1986–2004. Klubikarjääri jooksul mängis ta Norra klubides KFUM (1986–1988), Vålerenga (1988–1991) ja Lillestrøm (1992–1993), Inglismaa klubides Blackburn Rovers (1993–1997 ja 2000–2003) ja Manchester United (1997–2000) ning Šotimaa klubis Rangers (2003–2004). Ta tuli Blackburn Roversiga Inglismaa meistriks hooajal 1994–95 ning Manchester Unitediga hooaegadel 1998–99 ja 1999–2000.
Norra jalgpallikoondises mängis Berg aastatel 1992–2004 kokku 100 korda ja lõi üheksa väravat. Ta kuulus Norra koondisse 1994. ja 1998. aasta maailmameistrivõistlustel ning 2000. aasta Euroopa meistrivõistlustel.
Treenerina alustas Berg tööd 2000. aastate keskel. Ta on olnud Norra klubide Lyn (2005–2008), Lillestrøm (2008–2011) ja Stabæk (2018–2019), Inglismaa klubi Blackburn Rovers (2012), Poola klubi Varssavi Legia (2014–2015), Ungari klubi Videoton (2017–2018) ning Küprose klubi AC Omonia (alates 2019. aastast) peatreener.
Piz Zupò

Piz Zupò (3996 m) on mägi Alpide Bernina mäestikus, asudes Šveitsi ja Itaalia vahelisel piiril. See asub Morteratschi (Graubünden) ja Malenco (Lombardia) orgude vahel. Piz Zupò on Piz Bernina järel kõrguselt teine tipp mäestikus.
Esimese mäkketõusu tegid L. Enderlin ja Serardi, koos Badrutt (mägikitsekütt) 9. juulil 1863.
Piz Bianco

Piz Bianco (ka "Piz Alv") on väike mäetipp Piz Berninast põhjas, Alpide Bernina mäestikus. See asub Pontresinast lõunas Graubündeni kantonis.
Piz Bianco on lumise seljandiku "Biancograti" (või "Crast'Alva") kõrgeim punkt. Tippu läbivad sageli mägironijad teel Piz Berninale.
Viivi Sõnajalg

Viivi Sõnajalg (sündinud Viivi Maripuu; 13. september 1962 – 10. august 2021) oli eesti laulja ja laululooja. 
Ta lõpetas 1981. aastal Kingissepa 1. Keskkooli. 
Enim tuntust kogus ta pereansamblis Sõnajalg, kus olid ka tema kaksikõde Siiri ning mõlema abikaasad Oleg ja Andres Sõnajalg. 
Koos abikaasa Oleg Sõnajalaga kasvatas ta üles viis last. 
Ta oli aastaid alkoholi- ja ravimisõltlane.
Viivi Sõnajalg on maetud Saaremaale Karja kalmistule.
Gideon Ernst von Laudon

Gideon Ernst von Laudon (ka Laudohn, Loudon; 2. veebruar 1717 Toce mõis, Ļaudona kihelkond – 14. juuli 1790 Neutitschein, Määrimaa) oli baltisaksa päritolu Austria väejuht (generalissimus), vabahärra. 
Laudon oli Preisi kuninga Friedrich Suure üks edukamaid vastaseid, võites teda 1759. aastal Kunersdorfi lahingus. 1789. aastal vallutasid Austria väed tema juhtimisel Ottomanidelt Belgradi.
Päritolu ja lapsepõlv.
Gideon Ernst von Laudon sündis 2. veebruaril 1717 Võnnu kreisi Toce mõisas sealse mõisniku ja Poola ooberstleitnandi Otto Gerhard von Laudoni ning Sophia Eleonora von Bornemanni teise lapsena. Ta ristiti Laudona kirikus ning tema vaderite hulgas oli muuhulgas tädimees Võnnu kreisikomissar Johann Haffstein. Laudonid (ka Loudonid) oli põline Liivimaa aadlisuguvõsa, kelle peamõisaks oli Toce mõis, mis oli nende valduses juba 15. sajandist.
Presidendi käändkond

Presidendi käändkonnaks on hakatud nimetama keelenormist hälbivat nähtust, kus perekonnanime ei käänata enam nimekäänamisreeglite järgi (nt Jõgi: Jõe "vs." Jõgi: Jõgi). 
Väljend võeti Eesti Keele Instituudis kasutusele naljatamisi seoses just Eesti presidentide perekonnanimede käänamisel tekkinud segadusega. Nimelt täheldati, et kui enne valimisi käänati Arnold Rüütli nime reeglipäraselt Rüütel: Rüütli, siis pärast valimisi esines vorm Rüütel: Rüüteli. Sama juhtus Lennart Meri puhul, kelle perekonnanime pärast tema presidendiks saamist kiputi käänama mitte enam Meri: Mere: Merd, vaid Meri: Meri: Merit. Pole täpselt teada, kas seda nõudis president ise või tema kantselei. Küll aga on teada, et oma perekonnanime erandliku käänamise soovi on selgelt väljendanud president Kersti Kaljulaid, andes kindlaid juhiseid, et tema nime käänataks muutumatu tüvega ehk astmevahelduseta (Kaljulaid : Kaljulaidi : Kaljulaidi), ehkki reeglipärane käänamine on Kaljulaid : Kaljulaiu : Kaljulaiule).
Samal moel on hakatud käänama veel mõne avaliku elu tegelase nime (nt Kallas: Kallase, Jõgi: Jõgit, Kaljurand : Kaljurandi). Käänamiskartuse tekkepõhjusena on toimetaja Maris Jõks oletanud hüperkorrektsust: kardetakse nime käänata, sellega lugupidamatust näidata. 
Üldreegel ja keelesoovitused.
Eesti keelekorraldajad soovitavad käänata eesti perekonnanimesid reeglipäraselt ehk nii, nagu käänatakse vastavaid käändsõnu. Uusim keelekorralduslik allikas, mis kinnitab aastakümneid kehtinud põhimõtet, et "Eesti perekonnanimesid käänatakse üldiselt sama moodi, nagu käänduvad eesti sõnad", on EKI teatmik.
Nimede väärkäänamise põhjenduseks on toodud nime kandja soovi, kuid seda on põhjust küsida vaid siis, kui nime on võimalik käänata mitmeti (näiteks Kuld: Kuldi või Kulla), kuid EKI isikunimeandmebaasi järgi mitut moodi käänatavaid nimesid eriti palju pole.
Korrektsusega ülepingutamine tekitab segadust, mille tagajärjel kiputakse isegi eluta objektide nimesid/nimetusi valesti käänama; nii näiteks on valesti käänatud laeva Leiger nime (Leigeri "vs." Leigri).
Stéphane Bahoken

Stéphane Cédric Bahoken (sündinud 28. mail 1992 Grasse'is) on Prantsusmaal sündinud Kameruni jalgpallur, kes mängib ründajana Türgi kõrgliigaklubis Kasımpaşa ja Kameruni jalgpallikoondises.
Ta alustas klubikarjääri OGC Nice'is, mille noorteakadeemiaga liitus ta 2004. aastal. Klubi põhimeeskonnas debüteeris ta Prantsusmaa kõrgliigas hooajal 2010–11. Esimesed kaks väravat lõi ta Prantsusmaa kõrgliigas 10. märtsil 2013 mängus Montpellier' vastu. Hooajal 2013–14 oli laenul Šotimaa kõrgliigaklubis St Mirren.
2014. aasta juulis sõlmis ta lepingu RC Strasbourgiga, mis mängis toona veel Prantsusmaa tugevuselt kolmandas liigas. Hooajal 2015–16 kindlustas klubiga pääsu Prantsusmaa esiliigas ja järgmisel hooajal juba kõrgliigasse.
2018. aasta juunis sõlmis Bahoken lepingu Prantsusmaa kõrgliigaklubiga Angers SCO. Hooajal 2018–19 lõi ta Prantsusmaa kõrgliigas 11 väravat.
2022. aasta juunis sõlmis ta lepingu Kasımpaşaga.
2013. aastal mängis Bahoken neljal korral Prantsusmaa kuni 20-aastaste koondises. Kameruni jalgpallikoondises debüteeris ta 25. märtsil 2018 sõprusmängus Kuveidi vastu. 2019. aasta Aafrika rahvaste karikavõistluste esimeses alagrupimängus lõi ta värava Guinea-Bissau vastu ja kaheksandikfinaalis Nigeeria vastu. 2022. aasta Aafrika rahvaste karikavõistluste kolmanda koha mängus lõi ta värava Burkina Faso vastu.
Tema isa Paul Bahoken on endine jalgpallur, kes kuulus Kameruni koondisse 1982. aasta maailmameistrivõistlustel.
Ismaël Traoré

Ismaël Abdul Rahman Roch Traoré (sündinud 18. augustil 1986 Pariisis) on Prantsusmaal sündinud Elevandiluuranniku jalgpallur, kes mängib kaitsjana Prantsusmaa kõrgliiga klubis Angers ja Elevandiluuranniku jalgpallikoondises. Ta on klubi meeskonna kapten.
Ta on kogu klubikarjääri jooksul mänginud Prantsusmaal: aastatel 2006–2012 mängis ta Sedan's ja 2012–2015 Brestis ning alates hooajast 2015–16 on ta mänginud Angers's. Hooajal 2014–15 Brestis mängides valiti ta Prantsusmaa esiliiga hooaja sümboolsesse koosseisu.
Elevandiluurannik jalgpallikoondises debüteeris Traoré 2012. aastal. Ta on kuulunud Elevandiluuranniku koondisse 2013. ja 2019. aasta Aafrika rahvaste karikavõistlustel
Piz Scerscen

Piz Scerscen (romanši keeles; itaalia: "Monte Scerscen", varem "Monte Rosso di Scerscen") on üks kõrgemaid tippe Bernina mäestikus, ulatudes Šveitsi ja Itaalia vahelisele piirile. See on Piz Bernina kõrvaltipp, mis ühendab selle 3882 m kuru kaudu kirdeseljandikuga. Selle nimi tähendab 'ümmargust mäge'.
Mäel on silmapaistev teisene tipp nimega "Schneehaube" (3875 m).
Esimese tõusu Piz Scerscenile tegid Paul Güssfeldt, Hans Grass ja Caspar Capat 13. septembril 1877 loodeosa kaudu, laskudes sama teed pidi. See on hästituntud "Eisnase" marsruut, mis hõlmab 100 m jääkallaku (60–70°), kuigi selle täpse pikkuse ja kalde üle vaieldakse. See oli marsruut, mida Walter Risch järgis mäe esimesel soolotõusul 1924. aastal. Esimese tõusu loodeküljelt tegid Christian Klucker ja L. Norman-Neruda 9. juulil 1890.
Piz Argient

Piz Argient on mägi Alpide Bernina mäestikus Itaalia ja Šveitsi Graubündeni kantoni vahelisel piiril.
Tipp on ümbritsetud põhjas Morteratschi liustiku, läänes Ülem-Scersceni liustiku ning lõunas ja idas Fellaria liustikuga. See on eraldatud Piz Zupòst idas Fuorcla dal Zupòga (3851 m) ja Crast' Agüzzast loodes Fuorcla da l'Argientiga (3705 m).
EKNK Valga kogudus

EKNK Valga Kogudus on Eesti Kristliku Nelipühi Kiriku (EKNK) kogudus Valgas. Koguduse koosolekud toimuvad pühapäeviti kell 11:00 ja noortekad reedeti 18:00 aadressil Kungla 34.
Piz Roseg

Piz Roseg on mägi Val Rosegi kohal Bernina mäestikus, Šveitsi Graubündeni kantonis.
Selle peamisel harjal on kaks tippu:
 * kõrgem tipp kagus (3937 m) 
 * tipp loodes, tuntud kui "Schneekuppe" (3920 m)
Silmapaistev tipp on ka idakirde seljandikul, nimega "Roseg Pitschen" (3868 m) (Itaalia piiril).
Ajalugu.
Esimese tõusu "Schneekuppele" tegi F. T. Bircham koos teejuhtide Peter Jenny ja Alexander Fleuryga 31. augustil 1863. Mäe kõrgeimasse punkti jõudsid 2 aastat hiljem Adolphus Warburton Moore ja Horace Walker koos teejuhi Jakob Andereggiga 28. juunil 1865.
Piz Rosegi eraldab Piz Scerscenist "Porta da Roseg" (ka "Güssfeldtsattel") (3522 m). Selle seljandiku Šveitsi poolel – järsul jäänõlval kuni 70° – ronis esmakordselt Paul Güssfeldt koos teejuhtide Hans Grassi, Peter Jenny ja Caspar Capatiga 13. septembril 1872. Grass ja Capat olid eelmise päeva veetnud lõigates astmeid marsruudi esimesel 2/5. Järgmisel päeval lisasid nad esimesel tõusul veel vähemalt 450 astet.
Piz Rosegi 700-meetrisel kirdeküljel ronisid esmakordselt Christian Klucker ja L. Norman-Neruda 16. juulil 1890; küljel – märkimisväärse serakiribaga poolel teel – on mitmeid keerulisi teid. Klucker tegi koos M. Barberiaga ka esimese tõusu "Porta da Rosegi" Itaalia poolelt 21. juunil 1898.
Spiši linnus

Spiši linnus (slovaki keeles "Spišský hrad", ungari keeles "Szepesi vár", poola keeles "Zamek Spiski", saksa keeles "Zipser Burg") on Kesk-Euroopa üks suuremaid linnuseid. See asub Žehra küla ja Spišské Podhradie linna lähistel Slovakkia idaosas. UNESCO maailmapärandi nimistusse kuulub see aastast 1993.
Linnuse hiilgeaeg jääb 16. sajandisse.
Ametliku visiidi käigus külastas seda 2023. aasta märtsi viimasel nädalal Eesti president Alar Karis, keda võõrustas Slovaki president Zuzana Čaputová.
Bellavista

Bellavista on mägi Bernina mäestikus Šveitsis ja Itaalias. Mäge ümbritsevad idas "Fuorcla Bellavista" ja läänes "Pass dal Zupò". Peamisel harjal on neli tippu, kõrgustel 3799, 3888, 3890 ja 3922 m idast läände.
Esimestena vallutasid kõik neli mäetippu Emil Burckhardt ja Hans Grass 10. septembril 1868. C. C. Branch ja B. Wainewright koos teejuhi Martin Schocheriga tegid esimese tõusu Bellavista tippu ja Piz Palü kolme mäetippu 19. augustil 1889.
Mobirise

Mobirise on tasuta võrguühenduseta rakendus Windows ja Maci jaoks väikeste/keskmiste veebisaitide, sihtlehtede, veebipõhiste CV -de ja portfellide hõlpsaks loomiseks. 4000+ ilusat veebisaidi plokki, malli ja teemat aitavad teil hõlpsalt alustada.
Spišské Podhradie

Spišské Podhradie (saksa keeles "Kirchdrauf", ungari keeles "Szepesváralja") on linn Slovakkias Prešovi maakonnas Levoča ringkonnas. Linn asub ajaloolises Spiši piirkonnas.
Assi Azar

Assi Azar (heebrea keeles אסי עזר‎; 10. juuni 1979 Holon) on iisraeli telesaatejuht.
Ta oli üks Tel Avivis korraldatud 2019. aasta Eurovisiooni lauluvõistluse õhtujuhtidest.
Crast' Agüzza

Crast' Agüzza ([ˌkraʃtɐˈdʑytsɐ], ka Cresta Güzza) on mägi Bernina mäestikus Itaalias ja Šveitsis.
Tippu ümbritsevad põhjas Morteratschi liustik ja lõunas Ülem-Scersceni liustik. Sellest vahetult loodes asub Fuorcla Crast' Agüzza (3601 m); Collombi sõnul on see 'kõige olulisem liustikurada Bernina Alpide keskosas; positsioonilt võrreldav Col du Géantiga Mont Blanci mäestikus.' Esimene seltskond, kes pääses 23. juulil 1861 kurule (põhjasuunast), koosnes E. S. Kennedyst ja J. F. Hardyst koos teejuhtide Peter ja F. Jenny ning A. Fluryga. Esimene seltskond, kes läbis 28. juulil 1864 harja, koosnes Francis Fox Tuckettist ja E. N. Buxtonist koos teejuhtide Peter Jenny, Christian Micheli ja Franz Bineriga.
Tavaline tõus toimub kaljuse idaseljandiku kaudu Fuorcla da l'Argientist. Sellel marsruudil tõusis esmakordselt Emil Burckhardt koos Hans Grassi ja Peter Eggeriga 1874. aasta augustis.
Kohalikult on mägi tuntud ka kui Engadini Matterhorn.
Hook Head

Hook Head (iiri keeles "Rinn Duáin") on Iirimaa Wexfordi krahvkonna rannikul asuv neem, mis asub kolme jõe Nore'i, Suiri ja Barrowi suudmeala idapoolsel küljel. See on osa Hooki poolsaarest ja külgneb ajaloolise mõisa Loftus Halli aladega. See asub maanteel R734, umbes 50 km kaugusel Wexfordi linnast.
Piz Morteratsch

Piz Morteratsch on mägi Bernina mäestikus Šveitsis. See külgneb idas Morteratschi liustikuga ja edelas Tschierva liustikuga.
See on üks ronimiseks kergemaid kõrgeid mägesid antud mäestikus. Tavaline marsruut järgib seda, mille võtsid esimesed mäkketõusjad C. Brügger ja P. Gensler koos teejuhtide Karl Emmermanni ja Angelo Klainguttiga 11. septembril 1858.
Kolm selle harja on tipputõusjatele keerukamad ja sellega kõrgemalt hinnatud:
Mäge teenindatakse Bovali hütist (2495 m) ja Tschierva hütist (2573 m). Mõlemad on avatud 15. juunist kuni 15. oktoobrini. Lisaks on Bovali hütt avatud 15. märtsist kuni 15. maini ja Tschierva hütt märtsi lõpust kuni 15. maini.
Piz Glüschaint

Piz Glüschaint on mägi Bernina mäestikus (Alpid), Itaalia ja Šveitsi vahelisel piiril. See asub Val Rosegi (Graubündeni kanton) ja Val Malenco (Lombardia) vahel. Selle põhjaküljel on Rosegi liustik.
Piz Tschierva

Piz Tschierva on mägi Alpide Bernina mäestikus, paiknedes Graubündeni kantonis Pontresinast lõunas. See asub mäestikus, mis eraldab Val Rosegi Morteratschi orust, Piz Berninast põhja pool. Selle tipp asub Val Rosegis.
Piz Tschierva asub kahe liustiku, "Vadret da Misauni" (põhjas) ja "Vadrettin da Tschierva" (lõunas) vahel. Palju suurem Tschierva liustik asub mäe lõunajalamil.
Boulaye Dia

Boulaye Dia (sündinud 16. novembril 1996 Oyonnax's) on Prantsusmaal sündinud Senegali jalgpallur, kes mängib ründajana Itaalia kõrgliigaklubis Salernitana ja Senegali jalgpallikoondises.
Hooajal 2017–2018 mängis ta Prantsusmaa tugevuselt neljanda liiga klubis Jura Sud, kus ta lõi 21 liigamänguga 15 väravat.
2018. aasta juulis sõlmis ta lepingu Prantsusmaa kõrgliigaklubiga Stade de Reims. Prantsusmaa kõrgliigas debüteeris ta 20. oktoobril 2018 mängus Angers' vastu. Esimese värava lõi ta Prantsusmaa kõrgliigas sama aasta 24. novembril mängus Guingamp' vastu. Hooajal 2018–19 jäi tema arvele Prantsusmaa kõrgliigas kolm väravat. Hooajal 2019–20 lõi ta seitse väravat. 25. oktoobril 2020 tegi ta mängus Montpellier' vastu kübaratriki, seejuures Reimsi esimese mängijana kõrgliigas alates 1978. aastast pärast Santiago Santamaríat. Hooajal 2020–21 lõi Dia Prantsusmaa kõrgliigas kokku 14 väravat, millega oli liiga suurim väravakütt sel hooajal.
2021. aasta juulis sõlmis ta viieaastase lepingu Hispaania kõrgliigaklubiga Villarreal. 2022. aasta augustis läks ta laenule Salernitanasse.
Senegali jalgpallikoondises debüteeris Dia 9. oktoobril 2020 sõprusmängus Maroko vastu. Koondisekarjääri esimese värava lõi ta 7. septembril 2021 MM-i valikmängus Kongo vastu. 2022. aastal tuli ta Senegali koondisega Aafrika meistriks.
Letnica (Kosovo)

Letnica (kirillitsas "Летница", albaania keeles "Letnicë") on Kosovo asula, mis asub Vitia vallas Gjilani ringkonnas. 2011. aasta rahvaloenduse andmetel elab seal 267 elanikku, kellest enamik on Kosovo albaanlased.
Ema Teresa mälestusmaja

Ema Teresa mälestusmaja (makedoonia keeles "Спомен-куќа на Мајка Тереза", albaania keeles "Shtëpia përkujtimore e Nënë Terezës") on roomakatoliku pühaku ja Nobeli rahuauhinna laureaadi ema Teresa mälestuseks rajatud hoone. Ehitis, mis valmis 2008. aastal, asub tema sünnilinna Skopje kesklinnas. 
Mälestusmaja on ehitatud täpselt samasse kohta, kus paiknes kunagi kirik, kus ta teisel elupäeval ristiti.
Adobe Dreamweaver

Adobe Dreamweaver on Adobe Inc patenteeritud veebiarendustööriist. Selle lõi Macromedia 1997. aastal ja arendas seni, kuni Adobe Systems omandas Macromedia 2005. aastal.
Adobe Dreamweaver on saadaval operatsioonisüsteemidele macOS ja Windows.
Microsoft Visual Studio

Microsoft Visual Studio on Microsofti integreeritud arenduskeskkond (IDE). Seda kasutatakse arvutiprogrammide, aga ka veebisaitide, veebirakenduste, veebiteenuste ja mobiilirakenduste arendamiseks.
Visual Studio Code on Microsofti Windowsi, Linuxi ja macOS-i jaoks loodud lähtekoodiredaktor.
MyStar

MyStar on Tallink Grupi tellimusel Soome sadamalinnas Raumas ehitatud kiire parvlaev ehk süstiklaev. See alustas liiklemist 13. detsembril 2022.
Laev pidi valmima juba 2022. aasta algul, kuid selle valmimine lükkus korduvalt edasi. Algul teatas Tallink, et Mystar hakkab Tallinna-Helsingi liinil asendama laeva M/S Star, kuid novembri algul anti teada, et plaanid on muutunud ja ka Star jätkab samal liinil.
Laev anti Tallink Grupile üle 7. detsembril 2022. Tallinki laevastiku uus lipulaev MyStar saabus Tallinna Vanasadama D-terminali 10. detsembril. 
MyStari esimene väljumine ettevõtte Tallinna-Helsingi liinil toimus 13. detsembril 2022 kell 13.30 Tallinnast Helsingisse.
MyStar maksumus oli 247 miljonit eurot.
Laeva meeskond on 208-liikmeline.
MyStari ristiema on Eesti Vabariigi president Kersti Kaljulaid. Laev ristiti 12. augustil 2021.
Piz Corvatsch

Piz Corvatsch ([ˌpitskorˈvatʃ]) on mägi Alpide Bernina mäestikus vaatega Silsi järvele ja Silvaplana järvele Graubündeni kantoni Engadini piirkonnas. See on kõrgeim punkt mäestikus, mis eraldab peamist Inni orgu Val Rosegist. Lisaks Piz Corvatschile moodustavad Corvatschi massiivi kaks muud veidi madalamat tippu: Piz Murtèl (3433 m; Piz Corvatschist põhja pool) ja nimetu tipp, kus asub Corvatschi trosstee ülemine jaam (3303 m; Piz Murtèlist põhja pool). Poliitiliselt jaguneb Piz Corvatschi tipp Sils im Engadin/Segli ja Samedani omavalitsuste vahel, kuigi 3303 m kõrge tipp asub Silvaplana ja Samedani omavalitsuste vahel. Kolmikpunkt eespool nimetatud omavalitsuste vahel on Piz Murtèli tipp.
Massiivi idaküljel asub mitu liustikku. Suurim, Piz Corvatschi all, on nimega "Vadret dal Murtèl". Suuruselt teine, Piz Murtèli ja jaama all, on nimega "Vadret dal Corvatsch".
Corvatschi trosstee algab Surlej küla kohal Silvaplanast idas ja ulatub kõrguseni 3298 m. Sealt pääseb Piz Corvatschi tippu Piz Murtèli läbides. Talvel ja kevadel on mägi osa suusapiirkonnast, mis on Šveitsi ja Ida-Alpide kõrgeimate seas.
1939. aasta Eesti–Läti maavõistlus poksis

1939. aasta Eesti–Läti maavõistlus poksis oli 12. maavõistlus poksis Eesti ja Läti vahel. See toimus Riias 18. jaanuaril 1939. Eesti võitis 5:3.
Jonathan Ikoné

Nanitamo Jonathan Ikoné (sündinud 2. mail 1998 Bondy's) on Prantsusmaa jalgpallur, kes mängib ründajana Itaalia kõrgliiga klubis Fiorentina ja Prantsusmaa jalgpallikoondises.
2010. aastal liitus ta Paris Saint-Germaini noorteakadeemiaga. Klubi põhimeeskonnas debüteeris ta 28. septembril 2016 UEFA Meistrite Liiga alagrupiturniiri kohtumises Razgradi Ludogoretsi vastu. Prantsusmaa kõrgliigas debüteeris ta kolm päeva hiljem mängus Bordeaux' Girondins' vastu. 2017. aasta jaanuaris suundus ta laenule Prantsusmaa kõrgliiga klubisse Montpellier.
2018. aasta juulis sõlmis ta viieaastase lepingu Lille'iga. Hooajal 2020–21 tuli ta Lille'iga Prantsusmaa meistriks.
2022. aasta jaanuaris siirdus ta umbes 15 miljoni euro eest Itaalia kõrgliiga klubisse Fiorentina.
2015. aastal tuli Ikoné Prantsusmaa kuni 17-aastaste koondisega Euroopa omavanuste meistriks. Prantsusmaa jalgpallikoondises debüteeris ta 7. septembril 2019 EM-i valikmängus Albaania vastu ja lõi selles mängus ka värava.
Motier de La Fayette

Motier de La Fayette oli Prantsusmaa aadlisuguvõsa, La Fayette'i markiid alates 1690. aastast. Suguvõsa tuntuim liige on Gilbert du Motier de La Fayette.
Lehiste

Lehiste on eesti perekonnanimi.
Nimede eestistamisel määrati Lehiste uueks perekonnanimeks isikuile, kelle perekonnanimi oli Adler, Beekmann, Domaselski Elevant,Gutman Hansson, Jakobson, Johanson, Koppelmann, Kornet, Krelovitz, Krieger, Krillo, Kruusmann, Laarson, Laksberg, Lärm, Latsius, Leelpuhrand, Leemann, Leepin, Leesment, Lehmann, Leiberg, Leimann Leison, Lembork, Lest, Lichtberg, Liebert, Liiber, Liidemann, Liinbek, Liipa, Limeon, Lindemann, Lisits, Listmann, Lõmps, Luberg, Mathiesen, Meemann, Memann, Mihhailov, Mitt, Mõspak, Mullikas, Naruson, Neumann, Obervelthut, Opr, Pokk, Pura, Puura, Rekk, Rõikberg, Sissas, Sissas-Obervelthut, Tirmann, Todi, Varrusk, Varusk, Veltmann ja Zernask.
2021. aasta 1. jaanuari seisuga oli Eestis perekonnanimi Lehiste 307 inimesel: 162 mehel ja 145 naisel. Perekonnanimede levikult on Lehiste meeste puhul 415. kohal ja naiste puhul 563. kohal. Nimi on levinuim Pärnu maakonnas, kus neid on 10 000 elaniku kohta 8,64.
Männiste

Männiste on eesti perekonnanimi.
2021. aasta 1. jaanuari seisuga oli Eestis perekonnanimi Männiste 441 inimesel: 205 mehel ja 236 naisel. Perekonnanimede levikult on Männiste meeste puhul 282. kohal ja naiste puhul 255. kohal. Nimi on levinuim Võru maakonnas, kus neid on 10 000 elaniku kohta 18,67.
Pruul

Pruul on perekonnanimi.
2021. aasta 1. jaanuari seisuga oli Eestis perekonnanimi Pruul 418 inimesel: 209 mehel ja 209 naisel. Perekonnanimede levikult on Pruul meeste puhul 270. kohal ja naiste puhul 319. kohal. Nimi on levinuim Hiiu maakonnas, kus neid on 10 000 elaniku kohta 28,37.
Gaëtan Laborde

Gaëtan Laborde (sündinud 3. mail 1994 Mont-de-Marsan's) on Prantsusmaa jalgpallur, kes mängib ründajana Prantsusmaa kõrgliigaklubis Nice.
2008. aastal liitus ta Bordeaux' Girondins'ga. Hooajal 2013–14 mängis ta laenul Prantsusmaa tugevuselt kolmanda liiga klubis Red Star, hooajal 2014–15 Prantsusmaa esiliigaklubis Brest ja hooajal 2015–16 teises pooles samuti Prantsusmaa esiliigaklubis Clermont. Bordeaux' meeskonnas debüteeris Laborde Prantsusmaa kõrgliigas 2015. aasta detsembris. Bordeaux' põhimeeskonnas mängis ta aastatel 2016–2018.
2018. aasta augustis sõlmis ta nelja-aastase lepingu Montpellier'ga. Hooajal 2018–19 lõi ta Prantsusmaa kõrgliigas 11 väravat. Enda tulemuse ületas ta hooajal 2020–21, mil lõi 16 väravat ja andis lisaks kaheksa väravasöötu.
2021. aasta augustis sõlmis ta nelja-aastase lepingu Rennesi Stade'iga. 2022. aasta septembris siirdus ta 15 miljoni euro eest Nice'i.
Aastatel 2011–2014 mängis Laborde Prantsusmaa noortekoondistes.
Mariano

Mariano Ferreira Filho (tuntud lihtsalt kui Mariano; sündinud 23. juunil 1986 São Joãos) on Brasiilia jalgpallur, kes mängib paremkaitsjana Brasiilia kõrgliigaklubis Atlético Mineiro.
Ta alustas klubikarjääri Brasiilia klubis Guarani, mille meeskonnas debüteeris ta Brasiilia kõrgliigas 2004. aastal. 2007. aastal mängis ta Brasiilia kõrgliigas Cruzeiro, 2008. aastal Ipatinga ja Atlético Mineiro ning 2009–2011 Fluminense ridades. 2010. aastal tuli ta Fluminensega Brasiilia meistriks, samal hooajal valiti Mariano Brasiilia kõrgliiga hooaja sümboolsesse koosseisu.
Aastatel 2012–2015 mängis ta Prantsusmaa kõrgliigaklubis Bordeaux' Girondins, kellega võitis 2013. aastal Prantsusmaa karikafinaali. Aastatel 2015–2017 mängis Mariano Hispaania kõrgliigaklubis Sevilla, kellega võitis 2015–16 UEFA Euroopa Liiga. Aastatel 2017–2020 mängis ta Türgi kõrgliigaklubis Galatasaray, kellega tuli kaks korda Türgi meistriks.
2020. aasta juulis naasis Mariano pärast 12 aastat Atlético Mineirosse. 2021. aastal tuli ta klubiga Brasiilia meistriks.
Ignacio Fernández

Ignacio Martín Fernández (sündinud 12. jaanuaril 1990 Castellis) on Argentina jalgpallur, kes mängib poolkaitsjana Argentina kõrgliigaklubis River Plate.
Ta alustas klubikarjääri Gimnasia La Platas, mille noorteakadeemiaga liitus ta 2003. aastal. Klubi põhimeeskonnas debüteeris ta Argentina kõrgliigas hooajal 2010–11. Hooajal 2011–12 mängis ta laenul Temperleys. Gimnasia La Plata põhikoosseisu kuulus Fernández alates hooajast 2012–13.
Aastatel 2016–2021 mängis ta Argnentina kõrgliigaklubis River Plate, kellega võitis muuhulgas Lõuna-Ameerika klubide meistrisarja Copa Libertadorese ja kaks korda Lõuna-Ameerika superkarika.
2021. aasta veebruaris sõlmis ta kolmeaastase lepingu Brasiilia kõrgliigaklubiga Atlético Mineiro. 2021. aastal tuli ta klubiga Brasiilia meistriks. Samal aastal valiti Fernández Brasiilia kõrgliiga hooaja sümboolsesse koosseisu.
2022. aasta detsembris naasis Fernández River Plate'i.
Argentina jalgpallikoondises debüteeris Fernández 13. juunil 2017 sõprusmängus Singapuri vastu.
Bruno Zuculini

Bruno Zuculini (sündinud 2. aprillil 1993 Belén de Escobaris) on Argentina jalgpallur, kes mängib keskpoolkaitsjana Argentina kõrgliiga klubis River Plate.
Ta alustas klubikarjääri Argentina klubis Racing Club, debüteerides Argentina kõrgliigas hooajal 2009–10.
2014. aastal sõlmis ta lepingu Inglismaa kõrgliiga klubiga Manchester City, kuid ta mängis klubi põhimeeskonnas ainult hooajaeelsetes sõprusmängudes ja 2014. aasta augustis Inglismaa superkarika finaalis. Hooajal 2014–15 oli ta Manchester Cityst laenul Hispaania kõrgliiga klubides Valencia ja Córdoba, hooajal 2015–16 Inglismaa esiliiga klubis Middlesbrough ja Kreeka kõrgliiga klubis Ateena AEK, hooajal 2016–17 Hispaania esiliiga klubis Rayo Vallecano ja Itaalia esiliiga klubis Verona Hellas. 2017. aasta juulis sõlmis ta Verona Hellasega püsiva lepingu, kuid mängis seal vaid hooajal 2017–18 lõpuni.
2018. aasta alguses naasis Zuculini Argentina kõrgliigasse, liitudes River Plate'iga.
Tema vanem vend Franco Zuculini on samuti jalgpallur.
Piz Fora

Piz Fora on mägi Bernina mäestikus (Alpid) Itaalia ja Šveitsi piiril. Mägi on kolmikpunkt Val Fedozi, Val Fexi (mõlemad Graubündeni kantonis) ja Val Malenco (Lombardias) orgude vahel.
Sassa di Fora, Piz Fora, on massiivne ja keeruline mägi, mis asub Alpide ahela keskel Valmalenco ja Alta Engadina vahel. See moodustab viimased läänepoolsed kõrged kõrgused ja selle tipu kohal kõrgub Bernina rühm; kolm erinevat ja kergelt kaldus seljandikku.
Nende seljandike loodekülg moodustab Val Fedozi pea ja on tavaliselt Vadrec da Fedozi poolt; suur jääaegne platoo tipu all. Kirdekülg, samuti jääga kaetud, on lääneküljega võrreldes järsema kaldega, kuid vähem muljetavaldavate vaadetega, peamiselt Vadret dal Güzile ja Vadret da Fexile, mis moodustab Val Fexi läänetipu. Lõunaküljel asub Bernina rühma kõige muljetavaldavam struktuur, Goldi kuru. Fuorclast Chapütschini idas on selle ulatus 3 km ja mõnes piirkonnas on üle 600 m kõrge. Fora otsiku järskude nõlvade all on lõunanõlva ainus liustikulaiendus väike Sassa Fora liustik.
Ekspeditsioonid selle kauni mäe tippu algavad Chiareggios Valmalencos või Sils-Marias Engadinis. Mõlemal marsruudil on sarnased raskused ja läbimisajad. Lõunapoolse tee eeliseks on see, et see on palju maalilisem ja avatum, vähendades samal ajal ka 300 meetrit kõrgust, kuid see on keerulisem. Mõlemal juhul ei hõlbusta ükski tugipunkt pikka ja väsitavat tõusu. Matk sobib ainult hästi treenitud mägironijatele.
Vatsakeste virvendus

Vatsakeste virvendus ehk ventrikulaarne fibrillatsioon (VF, V-fib) on südame rütmihäire, mille puhul südamevatsakesed värisevad korrapäraselt kokkutõmbumise asemel ning ei suuda seetõttu verd südamest edasi pumbata. Virvendus esineb tihti südameinfarkti ajal või vahetult pärast seda, mil verevaegusesse jäänud süda saadab vatsakestesse koordineerimatuid ja ülikiiresid elektrilisi impulsse.
Lisaks südameinfarktile võib häiret põhjustada ka südamepuudulikkus, südameklapihaigus ja teised südame isheemiatõved. Samuti võib põhjuseks olla madal kaaliumitase organismis ning osad ravimid ja geneetilised haigused, mis on seotud südame erutusjuhtesüsteemiga.
Häire on eluohtlik, mistõttu vajab patsient kohest elustamist koos defibrileerimisega. Lisaks võidakse kasutada epinefriini või amiodarooni. Ellujäämistõenäosust häire esinemisel väljaspool haiglat on hinnatud 17%-le ning haiglas 46%-le.
Pizzo Scalino

Pizzo Scalino on Bernina mäestiku mägi Itaalias Lombardia maakonnas. See on tuntud kui "Valemalenco Matterhorn" selle püramiidse kuju tõttu, kui alt orust vaadata. See asub Piz Canciani lähedal, kust kulgeb piir Šveitsiga. Mäele ronitakse tavaliselt Campo Moro paisult. Tipust on kogu Bernina mäestik näha. Esmakordselt roniti selle otsa 1830. aastal.
Piz da la Margna

Piz da la Margna on mägi Alpide Bernina mäestikus vaatega Silsi järvele Šveitsi Graubündeni kantonis. See asub Maloja kurust kagus Engadini oru edelaotsas.
Mäkke saab tõusta Malojast põhjaseljandiku kaudu; veidi kergem marsruut on Val Fedozi ja idatiiva kaudu. Fuorcla da la Margnast kaguseljandikule ronisid esmakordselt 14. augustil 1918 Hans Frick, Christian Zippert ja Hans Casper.
Esimese 'turistide' mäkketõusu tegid J. Caviezel, Krättli, Robbi ja Zaun 1857. aasta juunis.
Liis Aedmaa

Liis Aedmaa (aastani 2005 Liis Allik; sündinud 30. märtsil 1979) on eesti lavastaja ja dramaturg, alates 1. septembrist 2023 teater Ugala loominguline juht. Ta on Eesti Teatriliidu ning Eesti Lavastajate ja Dramaturgide Liidu liige (2019). Liis Aedmaa on tõlkinud näidendeid inglise ja rootsi keelest.
Haridus.
Liis Aedmaa lõpetas 1997. aastal lõpetas Noarootsi Gümnaasiumi, 2002. aastal Tartu Ülikooli kunstiajaloolasena ja 2024. aastal EMTA Lavakunstikooli magistrantuuri lavastaja erialal.
On käinud Drakadeemia loovkirjutamiskooli kursusel, kus õppis näidendeid kirjutama.
Töö.
2013 – 2023 töötas Liis Aedmaa Ugala teatris dramaturgina. 
Alates 2023. aastast on ta Ugala teatri loominguline juht.
Liis Aedmaa on loonud Ugala teatris üksi ja koos Laura Võigemastiga (Kalle) autorilavastusi, teinud koos Marika Palmiga rännaklavastuse "Viljandi lood: Jaan".
Ta oli XX tantsupeo “Minu arm”(2019)  dramaturg.
Isiklikku.
Tema isa on Jaak Allik, tema vanavanemad on Olga Lauristin ja Hendrik Allik.
Viited.
Urmas Allik

Urmas Allik (sündinud 16. oktoobril 1955) on eesti lavastaja.
Tal on lõpetanud 1982. aastal Moskva Riikliku Kultuuri- ja Kunstiülikooli lavastajana ja 1985. aastal NSV Liidu Kultuuriministeeriumi kõrgemad täienduskursused draamateatrite peanäitejuhtidele samuti lavastajana.
Aastatel 1982–1985 töötas ta Rakvere teatris lavastajana ja 1986–1995 Tallinna Pedagoogikaülikoolis režiikursuse juhendajana. Alates 1996. aastast on ta olnud loomingulise ühenduse Teine Laine lavastaja.
Marite Butkaite

Marite Butkaite (pseudonüümid Marite H. Butkaite, Hiri Müüripeal; sündinud 28. aprillil 1988) on eesti dramaturg.
Ta on õppinud aastatel 2007–2011 Tartu Ülikoolis kirjandust ja teatriteadust, 2008–2011 Drakadeemias näitekirjandust ja loovkirjutamist ning 2012–2017 Tallinna Ülikoolis kirjalikku tõlget.
Ta on alates 2024. aastast populaarse sarja "Kättemaksukontor" üks stsenaristidest.
Philip Billing

Philip Anyanwu Billing (sündinud 11. juunil 1996 Kopenhaagenis) on Taani jalgpallur, kes mängib keskpoolkaitsjana Inglismaa esiliiga klubis AFC Bournemouth.
Kuni 2013. aastani kuulus ta Taani klubi Esbjergi noorteakadeemiasse. Seejärel liitus ta Inglismaa klubiga Huddersfield Town. Klubi põhimeeskonnas debüteeris ta Inglismaa esiliigas 2014. aasta aprillis. Enam hakkas ta põhimeeskonnas mänguaega saama hooajal 2015–16 ning lõi 13. veebruaril 2016 mängus Nottingham Foresti vastu oma esimese värava Inglismaa esiliigas. Aastatel 2016–2018 mängis ta Huddersfield Towniga Inglismaa kõrgliigas.
2019. aasta juulis sõlmis ta lepingu Bournemouthiga. Üleminekusumma oli 15 miljonit naelsterlingit.
Taani jalgpallikoondises debüteeris Billing 7. oktoobril 2020 mängus Fääri saarte vastu.
Tema ema on taanlanna ja isa Nigeeria päritolu.
Chris Martin (jalgpallur)

Christopher Hugh Martin (sündinud 4. novembril 1988 Becclesis) on Inglismaal sündinud Šotimaa jalgpallur, kes mängib ründajana Inglismaa esiliiga klubis Bristol City.
Ta alustas klubikarjääri Norwich Citys, mille noorteakadeemiaga liitus ta 1998. aastal. Klubi põhimeeskonnas debüteeris ta Inglismaa esiliigas hooajal 2006–07. Hooajal 2008–2009 oli ta laenul Inglismaa tugevuselt neljanda liiga klubis Luton Town, hooajal 2011–12 Inglismaa esiliiga klubis Crystal Palace ning hooaja 2012–13 esimeses pooles Inglismaa tugevuselt kolmanda liiga klubis Swindon Town. Hooaegadel 2011–12 ja 2012–13 pääses ta Norwich City meeskonnas Inglismaa kõrgliigas väljakule kokku viies mängus – ainsad korrad, kui ta on Inglismaa kõrgliigas mänginud.
2013. aasta veebruaris läks ta Norwich Cityst laenule Inglismaa esiliiga klubisse Derby County, kellega sõlmis 2013. aasta mais püsiva lepingu. Derby Countysse kuulus Martin kuni hooaja 2019–20 lõpuni. Kolmel korral oli ta Derby Countyst laenul teistes Inglismaa esiliiga klubides, hooajal 2016–17 Fulhamis, hooaja 2017–18 teises pooles Readingis ja hooajal 2018–19 Hull Citys. Tema kõige edukamateks aastateks võib pidada 2013–2017, mil ta lõi neljal hooajal järjest Inglismaa esiliigas vähemalt kümme väravat, hooajal 2013–14 Derby Countys mängides koguni 20 väravat.
2020. aasta septembris sõlmis ta kaheaastase lepingu Bristol Cityga.
2007. aastal mängis Martin Inglismaa kuni 21-aastaste koondises, kuid otsustas hiljem koondises hakata esindama Šotimaad (tema isa on sündinud Šotimaal Šotimaa jalgpallikoondises debüteeris ta 2014. aasta mais sõprusmängus Nigeeria vastu. Koondisekarjääri esimese värava lõi ta 11. oktoobril 2015 EM-i valikmängus Malta vastu.
Thomas Nast

Thomas Nast (27. september 1840 Landau – 7. detsember 1902 Guayaquil) oli Saksamaal sündinud Ameerika Ühendriikide šaržikunstnik ja ajakirjanduskarikaturist, keda on vahel nimetatud Ameerika karikatuuri isaks. 
Nast sündis Saksamaal, kuid immigreerus 1846. aastal New Yorki, kus asus 1855. aastal vaese üliõpilasena tööle ajakirja Leslie's illustrated juurde. Aastatel 1859–1860 ja 1862–1886 tegi ta kaastööd ajakirjale Harper's Weekly.
Tema tähelepanuväärsemateks teosteks peetakse tänapäevase jõuluvana kujutist (mis põhines pühal Nikolausel ja saksa "Weihnachtsmann"'il) ja Vabariikliku Partei logol olevat elevanti. Vastupidi levinud kuulujuttudele ei loonud ta Onu Sami (USA valitsuse personifikatsioon), Columbiat (USA väärtuste naiselik kujutist) ega Demokraatliku Partei logol olevat eeslit, kuid kujutas neid sümboleid tihti oma teostes ning tänu temale said need tuntust juurde.
Kuunar &quot;Kolumbus&quot;

"Kuunar "Kolumbus"" (ukraina keeles "Шхуна "Колумб"") on Mõkola Trublajini seiklusromaan, mille tegevus toimub 1930. aastatel Ukrainas Musta mere rannikul.
Teosest.
"Kuunar "kolumbus"" ilmus eesti keeles 1956. aastal sarja "Seiklusjutte maalt ja merelt" 8. raamatuna. Raamatu tiraaž oli 30 000 eksemplari. Helisalvestisena ilmus teos CD–l Pimedate Infoühingu Helikiri poolt välja antuna 2016. aastal.
Romaani kirjutas Mõkola Trublajini 1939. aastal ja see avaldati 1940. aastal. Tõlge on tehtud Moskvas 1951. aastal kirjastuse Государственное издательство детской литературы poolt välja antud venekeelse tõlke alusel.
Dovženko-nimelises filmistuudios loodi romaani "Kuunar "Kolumbus"" ainetel mängufilm "Junga kuunarilt "Kolumbus"" (Юнга со шхуны "Колумб"), mis linastus 1963. aastal. 
Sisukokkuvõte.
Romaani tegevus toimub peamiselt Ukraina ranniku edelaosas paiknevas linnas, lähedal asuva saare kalurikülas ning merel. Peategelane on 17-aastane junga Marko Zavirjuhha kalapüügikuunarilt "Kolumbus". Tema kaaslasteks romaanis kirjeldatud sündmustes on neiud - Zorja Nahhodka, kes elab külas kasuisa juures ja Ljuuda Ananjev, kes on professor Andrei Ananjevi tütar. Professor uurib saarel paiknevate luidete liiva, milles leidub torianiiti. See haruldane mineraal sisaldab tooriumi, uraani ja raadiumi. Uuringute eesmärgiks on leida teoreetiline lahendus torianiidist väärtusliku gaasi - heeliumi saamiseks tööstuslikul teel. Piirkonnas tegutseb mereväe miinitraaler "Tormilind", mille meeskonnal on head suhted saare elanikega.
Nõukogude Liidule vaenuliku riigi luure on teadlik professori uuringutest ja selle eesmärkidest. Otsustatakse saata saarele diversant, kes varastaks professori teoreetilised lahendused ning võimalusel ka kõrvaldaks ta. Kalurikülasse saabubki mees nimega Antš, kes tutvustab end fotokorrepondendina ühe ajakirja toimetusest. Ta peatub Zorja kasuisa juures, kelle värbab abiliseks. Antšil ebaõnnestub professori mürgitamine, kuid ta suudab varastada tema portfelli dokumentidega. Ta korraldab seejärel kuunari "Kolumbus" õhkimise, kui seal viibib külalisena professor ning põgeneb ise süstaga avamerel kurseerivale aurikule "Kaiman", mis teda ootab.
Hiljem selgub, et professor jäi siiski ellu ja varastatud dokumendid on vähetähtsad. Luureteenistus otsustab nüüd saata Antši koos allveelaevaga piirkonda uuele eriülesandele varem seatud eesmärkide saavutamiseks. Järgneb seiklusrohke sündmustik, mille käigus omab suurt tähtsust miinilaeva "Tormilind" tegevus.
Martin Riimaste

Martin Riimaste (Riiman) (3. aprill 1879 Kabala, Viljandimaa – 5. veebruar 1963) oli eesti posti- ja omavalitsustegelane.
Martin Riiman lõpetas Eesti Aleksandri linnakooli ja oli alates 1902 postiametnik: 1903–1915 Haapsalus, 1916–1918 Rakveres ja Riias (1915. aastal määrati postkontori ülema abiks Rakverre ja 1916. aastal Riiga 8-da postkontori juhatajaks) ning alates 1918 Haapsalus, Haapsalu postkontori ülemana.
M. Riimaste oli ka Haapsalu linnavolikogu juhataja, abijuhataja ja liige ning oli Haapsalus tegev paljude organisatsioonide juhatuses ja nõukogus.
Uskmatu

Uskmatu e. ilmalik ("truudusetu") on mõnes religioonis kasutatav mõiste nende kohta, keda süüdistatakse uskmatuses oma religiooni kesksetesse tõekspidamistesse, mõne teise religiooni esindajate või uskmatute vastu.
Uskmatu on kristlik kiriklik termin, mille ümber kirik töötas välja teoloogilise kogumi, mis tegeleb truudusetuse kontseptsiooniga, mis teeb selge eristuse nende vahel, kes ristiti ja järgisid kiriku õpetusi, võrreldes nendega, kes on väljaspool usku. Kristlased kasutasid mõistet truudusetus, et kirjeldada neid, keda peetakse kristluse vaenlasteks.
Kristlased kasutasid ajalooliselt mõistet uskmatu nimetades nii inimesi, kes olid aktiivselt kristluse vastu.
Mart Kallas

Mart Kallas (sündinud 1. veebruaril 1963 Rakveres) on Eesti poliitik, kes kuulub Eesti Konservatiivsesse Rahvaerakonda. 
Ta on Tallinna linnavolikogu EKRE fraktsiooni esimees.
Haridus ja töökäik.
Valdab vene, soome, rootsi, inglise ja saksa keelt. 
Nõukogude perioodil töötanud kelner-baarmenina Tallinnas Olümpia hotelli restoranis, Võsul rannarestoranis Neptun jm.
Alates perestroikast tegelenud väikeettevõtlusega.
Poliitiline tegevus.
23. jaanuarist 2004 kuni 7. juunini 2013 oli ta erakonna Res Publica, hilisema IRL-i liige. 27. aprillil 2016 astus ta Eesti Konservatiivsesse Rahvaerakonda.
Kallas on EKRE Lääne-Tallinna ringkonna esimees, EKRE Mustamäe osakonna esimees, EKRE Volikogu aseesimees ning EKRE Majandustoimkonna juhataja.
2017. aasta kohalike omavalitsuste valimistel sai Kallas Mustamäe valimisringkonnas 70 häält ja pääses 2018. aastal Martin Helme asendusliikmena Tallinna Volikokku. Pärast seda on Kallas olnud Tallinna Volikogu linnamajandus ja revisjoni komisjoni liige.
2019. aastal pärast Urmas Reitelmanni siirdumist Riigikokku valiti Kallas Tallinna Volikogu EKRE fraktsiooni esimeheks.
Ta kandideeris 2023. aasta valimistel Riigikokku, kogus valimisringkonnas nr 3 (Tallinna Mustamäe ja Nõmme linnaosad) 102 häält ning ei osutunud valituks.
Ta kandideeris 2025. aasta kohaliku omavalitsuste volikogude valimistel Mustamäe linnaosas, sai 900 häält ning ei osutunud valituks.
Isiklikku.
Kallas on abielus 1985. aastast, tal on kaks tütart.
August Anmann

August Anmann (eesnimi ka Agu, perekonnanimi ka Anman; 1921 Tartu – 9. jaanuar 1943) oli eesti poksija. 
Ta sai Eesti meistrivõistlustel poksis 1939. aastal sulgkaalus (kuni 126 naela ehk 57,2 kg) 3. koha.
Ta sai II Eesti Mängude poksivõistlusel 1939. aastal kergekaalus (kuni 135 naela ehk 61,2 kg) 3. koha.
Ta osales Eesti ja Läti maavõistlusel 1939. aastal kukk-kaalus (kuni 119 naela ehk 54 kg), kuid kaotas oma kohtumise. 
Ta oli Teises maailmasõjas mobiliseeritud Punaarmee eesti üksustesse ja langes 9. jaanuaril 1943 Velikije Luki operatsiooni ajal.
Isiklikku.
Tema vend oli poksija Mihkel Anmann.
Aarne Sihvo

Aarne Sihvo (22. november 1889 Virolahti – 12. juuni 1963 Helsingi) oli Soome sõjaväelane ja poliitik. Ta oli aastatel 1926–1933 ja 1946–1953 Soome Kaitseväe juht.
Ta sündis aastal 1889 Virolahtis. Ta lõpetas aastal 1910 Käkisalmi ühiskooli. Aastatel 1910–1915 õppis ta Helsingi Ülikooli filosoofiateaduskonna füüsika-matemaatika osakonnas ja arstiteaduskonnas.
Ta tegutses jäägriliikumise heaks sügisest 1914, levitades muu hulgas Karjalas jäägriliikumise lendlehti. Ta oli ka üks esimesi, kes pääses Põhja-Saksamaale sõjalisele väljaõppele. 2. märtsil 1915 paigutati ta 27. jäägripataljoni 1. kompaniisse. Novembris 1915 saadeti ta Soome üliõpilasringkondadesse ja Karjala rannikule jäägreid värbama. Teist korda saadeti ta Soome jäägreid värbama mais 1916. Ta sõdis Esimeses maailmasõjas Saksamaa poolel idarindel Misa jõe ääres (Lätis).
Michael Frey

Michael Frey (sündinud 19. juulil 1994 Münsingenis) on Šveitsi jalgpallur, kes mängib ründajana Inglismaa esiliigaklubis Queens Park Rangers.
Hooajal 2011–12 debüteeris ta Šveitsi kõrgliigas BSC Young Boysi meeskonnas. Seejärel mängis Frey Prantsusmaa kõrgliigaklubis Lille, Šveitsi kõrgliigaklubides FC Luzern ja FC Zürich, Türgi kõrgliigaklubis Fenerbahçe, Saksamaa esiliigaklubis 1. FC Nürnberg ning Belgia kõrgliigaklubis Waasland-Beveren. 2018. aastal võitis ta Zürichiga Šveitsi karikafinaali, kui Young Boys alistati tulemusega 2:1; Frey lõi ühe kahest Zürichi väravast.
2021. aasta juulis ta kolmeaastase lepingu Belgia kõrgliigaklubiga Royal Antwerp. 8. augustil 2021 lõi ta 5:2 võidumängus Standard Liège üle Royal Antwerpi kõik viis väravat. Hooajal 2021/22 lõi Frey Belgia kõrgliigas kokku 24 väravat, millega oli liigas paremuselt teine väravalööja. 2023. aasta jaanuaris läks ta laenule Saksamaa kõrgliigaklubisse Schalke 04, kuid ei löönud seal 15 mänguga ühtegi väravat.
2024. aasta ta jaanuaris sõlmis ta lepingu 
Aastatel 2009–2016 mängis Frey Šveitsi noortekoondistes.
Apofaatiline teoloogia

Apofaatiline teoloogia ehk negatiivne või eitav teoloogia on mõtteviis teoloogias ja lähenemisviis religioosses praktikas, mille puhul mõistetakse jumalat või jumalikkkust läbi eituse. 
Apofaatilise teoloogia kohaselt saab jumalat või mistahes pühadust kirjeldada, tunda ja mõista üksnes seeläbi, mida ta ei ole, millised omadused tal puuduvad, missuguseid tunnuseid tal ei ole.
Kirjandus.
Derrida and Negative Theology, ed H. G Coward, SUNY 1992. ISBN 0-7914-0964-3